ค่าฝุ่น PM 2.5 ในพื้นที่กรุงเทพมหานครและปริมณฑลมีค่าฝุ่น PM 2.5 ลดลง หลังมวลอากาศเย็นแผ่ลงมาปกคลุมและฝนตกลงมาช่วย
ค่าฝุ่น PM 2.5 ในพื้นที่กรุงเทพมหานครและปริมณฑลมีค่าฝุ่น PM 2.5 ลดลง หลังมวลอากาศเย็นแผ่ลงมาปกคลุมและฝนตกลงมาช่วย               นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM2.5 ในพื้นที่กรุงเทพมหานครและปริมณฑลวันนี้  24 ตุลาคม 2562 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 17-43 ไมโครกรัมต่อลูกบาศก์เมตร ลดลงจากเมื่อวานนี้ 23 ตุลาคม 2562 ภาพรวมปริมาณฝุ่นละอองลดลงอยู่ในเกณฑ์มาตรฐานทุกพื้นที่ โดยคุณภาพอากาศอยู่ในระดับดีถึงปานกลาง เนื่องมาจากแต่ละหน่วยงานร่วมกันดำเนินการตามมาตรการของแผนปฏิบัติการขับเคลื่อนวาระแห่งชาติ "การแก้ไขปัญหามลพิษด้านฝุ่นละออง" ด้วยการให้หน่วยงานในสังกัดควบคุมและกำกับดูแลแหล่งกำเนิด และกิจกรรมที่ก่อให้เกิดฝุ่นละอองอย่างเข้มงวด จนปริมาณฝุ่นละอองลดลงกลับมาอยู่ในเกณฑ์มาตรฐาน รวมถึงให้ความรู้และคำแนะนำการป้องกันผลกระทบต่อสุขภาพกับประชาชนขณะที่ กรมอุตุนิยมวิทยา คาดการณ์จะมีความกดอากาศสูงหรือมวลอากาศเย็น แผ่ลงมาปกคลุม ทำให้มรสุมตะวันออกเฉียงเหนือมีกำลังแรงขึ้น จะทำให้การไหลเวียนของอากาศและระดับเพดานการลอยตัวของฝุ่นละอองสูงขึ้น และวันนี้ในพื้นที่กรุงเทพมหานครและปริมณฑล จะมีเมฆบางส่วนและมีฝนฟ้าคะนองร้อยละ 10 ของพื้นที่ ซึ่งลักษณะเช่นนี้จะช่วยให้ฝุ่นละอองเจือจางลงอธิบดีกรมควบคุมมลพิษ (คพ.) กล่าวย้ำว่า ขอความร่วมมือประชาชนงดการเผาในที่โล่งทุกชนิด บำรุงรักษาเครื่องยนต์ไม่ให้เกิดควันดำ ใช้ระบบขนส่งสาธารณะทดแทนการใช้รถส่วนบุคคล ตรวจสอบและไม่ใช้รถขนส่งสาธารณะที่มีควันดำ และขอความร่วมมือสถานที่ก่อสร้างและโรงงานอุตสาหกรรมควบคุมและลดการระบายฝุ่นและมลพิษทางอากาศด้วย